好多人都話掛住以前嘅香港,回憶那段年月有多好。講到回憶,仲記得以前去茶樓飲茶食點心嗎?以前食點心唔係剔紙仔,仲會有姨姨推住架點心車叫賣,如果你都試過呢種飲茶嘅體驗,咁絕對係暴露年齡喇!依家仲有點心車嘅老香港傳統酒樓買少見少,想回憶嗰種飲茶嘅氣氛,可以嚟到中環嘅蓮香樓。
香港嘅蓮香樓,已經接近一百年歷史,依家位於中環威靈頓街嘅蓮香樓已經係第三代地址。蓮香樓保留咗唔少傳統嘅裝潢,好似天花就有好多雀籠,真係充滿好多回憶。其實除咗中環嘅蓮香樓,喺上環同荃灣都設有姊妹分店:蓮香居、蓮香棧。上次曾經去過上環蓮香居飲下午茶(詳情),今次嚟蓮香樓飲早茶,唔知係咪早茶嘅關係,覺得蓮香樓嘅點心比蓮香居新鮮同好食。
蓮香樓仲有製作唔少香港傳統嘅點心,好似臘腸卷、豬肚燒賣、鵪鶉蛋燒賣等等,對於年青一輩嘅我哋嚟講,呢啲懷舊嘅點心卻帶俾我哋一份新鮮感。
糯米雞
超大隻,勁足料!糯米非常軟腍,帶有淡淡嘅荷香味,配料有雞肉、叉燒、鹹蛋黃、冬菇等等,好入味,夠晒飽肚!
魚肚札
魚肚札我哋都係第一次食,首先腐皮入邊包住豬肉、蝦同魚肚。話明魚肚咋,呢塊魚肚非常厚身,索晒汁,好好味!
燒賣
新鮮出籠嘅燒賣真係好好味呀!入面有粒粒大蝦,勁彈牙,新鮮熱辣,超好味!
叉燒腸
腸粉就合格啦,唔算好滑溜,賣點係入面勁多料。
蓮香樓 Lin Heung Lau
地址:中環威靈頓街160-164號
電話:+852 2544 4556
營業時間:星期一至日 06:00 – 22:00
(記住Like同Share畀朋友)